text: Bilist kørte op i saltspreder
  07 februar 2013 kl. 08.01
  En person er indlagt efter trafikulykke i nat på motorvejen mellem Vejle og Fredericia. Hans tilstand er stadig kritisk.
  En varebil stødte natten til torsdag sammen med en lastbil, der var ude at sprede salt på motorvejen ved Vejle i sydgående retning.
  Føreren af varebilen er indlagt på Kolding Sygehus. Føreren af saltsprederen slap fra uheldet uden fysiske skrammer.
  - Vi kender ikke årsagen til ulykken. Men det er jo glat på vejene i øjeblikket. Varebilen rammer saltsprederen bagfra på strækningen mellem Vejle og Fredericia, fortæller Jørgen Lindhardt, vagtchef ved Sydøstjyllands Politi.
  Trafikanter på den normalt så befærdede motorvej skal ikke frygte forsinkelser på grund af ulykken.
  - Saltsprederen kunne selv køre fra stedet, og varebilen er fjernet. Trafikken glider igen uden problemer, fortæller vagtchefen.
  